google/wiki40b huggingface dataset:
Bakhdida

Bakhdida (gammelsyrisk:  ܒܓܕܝܕܐ, arabisk: بخديدا eller قره قوش), også kjent som Baghdeda, eller Qaraqosh, Karakosh eller Al-Hamdaniya, er en assyrisk by på Ninevesletten i det nordlige Irak, 32 km sørøst for byen Mosul.

Beskrivelse

Byen ligger i samme område som de gamle assyriske hovedstadene Nimrud og Nineve. Arkeologen al-Khdedi hevder at Bakhdida har vært berbygd siden 6000 år før Kristus. Videre hevder han at dens befolkning for det meste har assyriske forfedre.
Familienavnene i byen - Assu, Ashu, Annu, Ausu, Ballu, Battu, Tammu, Toolu, Gadgou, Daddu, Rammu, Ritu, Shinnu, Shammu, Shnatu, Samdu, Saifu, Kasbu, Kannu, Mattu, Miru, Nooru, Noodu, Garmu, Lasu og mange andre navn - har assyrisk-akkadisk bakgrunn.
Om lag 96 % av byens befolkning på cirka 45 000 (dør det kom internflyktinger) tilhørte den syrisk-katolske kirke og de resterende tilhørte den syrisk-ortodokse kirke. Irakkrigen innebar imidlertid en tilstrømning av cirka 15 000 assyrere, fra andre irakiska byer, som hovedsakelig var fra den kaldeisk-katolske kirke og Østens assyriske kirke.
I det første årtusen tilhørte opprinnelig byens befolkning Østens assyriske kirke, men anført av Shapur al-Baghdida konverterre de til den syrisk-ortodokse kirke på 600-tallet. År 1650 begynte noen av byens innbyggere å knytte kontakter med Roma via klosteret Mar Bihnam, men det var ikke før 1700-tallet at Bakhdidas befolkning begynte å forenes med Vatikanet. Befolkningen ble slik syrisk-katolsk.
Det hovedsakelige språk som tales er Nineveslettens variant av nyarameisk, som er nesten identisk med det som tales i andre viktige assyriske byer i området, som Alqosh og Tel Keppe. Arabisk er annetspråk. Engelsk er kjent for den yngre generasjon.

Arkeologi

Fra slutten av 1800-tallet ble forskjellige funnsteder i urkanten av byen utgravd under ledelse av Hormuzd Rassam. I Balawat (den assyriske oldtidsby ved navn Imgur-Enlil) ble det funnet en rekke assyriske artefakter; de havnet etterhvert i British Museum og Mosulmuseet.
Interessen for videre arkeologiske utgravninger har vedvart. Her er mange rester etter assyrerne, som i Tel Bashmoni (Beth Shmoni), Tel Muqortaya, Tel Karamles, Tel Mar Bihnam og andre steder. Disse haugene (Tell betyr haug) var fort, templer eller bygninger knyttet til den assyriske hovedstad Nimrud. I 1922, 1927 og 1935 fant arkeologer gullstykker og sylindersegl, en assyrisk statue (bragt til Mosulmuseet) og kirken Mar Zina. I 1942 ble det funnet et assyriak baderom og flere graver nær kirken i Bashmoni. I 1980-årene var det utgravninger ved kirken Mar Youhanna (Johanneskirken), og her fant man menneskelige levninger i graver. Disse gravene, på østsiden av feltet og et og en halv meter dype, var bygd opp med typisk assyriske store rektangulære teglstein.
Svenska Jazzriksförbundet

Svenska Jazzriksförbundet (stiftet 1948) er en svensk musikkpolitisk organisasjon, med det formål å spre jazzmusikk til det ganske land, og være et samlende og støttende organ for lokale jazzforeninger. Den ble opprettet fem år før det tilsvarende Norsk jazzforbund. Den praktiske koordinering av konserter og turneer har i den senere tid blitt delegert til det nyopprettede Svensk jazzforum.
Siden 1995 har prosjektet «Pulsslag», i samarbeid med Sveriges Radios P2 og Svenske Rikskonserter promotert sentrale utøvere i media, samt gjennom fem sentrale klubber i Umeå, Eskilstuna, Malmö, Stockholm og Västerås. «Musik Direkt» avholdes årlig for å kåre årets unge musikere, i samarbeid med Svenske Rikskonserter og regionale aktører.
Forbundet avholder den årlige «jazzriksdagen» med kåring av «Årets jazzkommun», utdeling av skulpturen «Basisten» til enkeltpersoner innen organisasjonen, utmerkelsen «Jazzkannan» til nyskapende utøvere, samt «Hedersprisen» til et svensk eller internasjonalt individ eller organisasjon for lang og tro tjeneste innen faget.
Forbundet har i 2005 over 100 lokale klubber tilsluttet, og er lokalisert i Stockholm, sammen med bl.a. Orkesterjournalen og Svenske Rikskonserter. Ledelsen har rundt 25 årsverk.
Reserva de Marapendi

Parque Natural Municipal de Marapendi er en park i Barra da Tijuca i Rio de Janeiro i Brasil. I parken er det anlagt golfbane som skal arrangere golf under Sommer-OL 2016.
Fred M. Vinson

USAs høyesterettsjustitiarius

Allerede etter et år i sitt verv som finansminister ble han så utnevnt til justitiarius i Supreme Court of the United States, en stilling han beholdt til 1953. Som kongressmedlem, finansminister og sjefsdommer fikk Vinson utøve tre ulike typer av makt i henhold til maktfordelingsprinsippet: nemlig lovgivende makt, utøvende makt og dømmende makt.
Da Vinson ble USAs høyesterettsjustitiarius var relasjonene mellom dommerne i hoveddomstolene dårlig. Han fikk derfor æren for å ha fått dommerne til å prate med hverandre. De viktigste spørsmålene under hans periode i domstolen var rasesegregasjonen, fagforeningsbevegelsen, kommunismen og anvendelsen av lojalitetseden i USA under Mccarthyismen. Når det gjaldt separate but equal–lovene anså Vinson at de delstatene som praktiserte rasesegregasjon måtte tilby likeverdige arrangementer for begge parter.
Da utenriksminister Dean Acheson ble anklaget for å ha vært for myk mot kommunismen i 1950, ble det spekulert i om at han kom til å bytte jobb med Vinson, slik at Acheson ble den nye høyesterettsjustitiariusen og Vinson utenriksminister. Etter at Truman hadde besluttet for å ikke stille til gjenvalg i 1952 tilbød han Vinson den demokratiske presidentnomineringen, men Vinson avslo dette. Nomineringen tilfalt til slutt Adlai Stevenson, som da var guvernør i Illinois, men Stevenson tapte valget til fordel for Dwight D. Eisenhower. Vinson fikk likevel æren av å avlegge eden for begge presidentene Truman og Eisenhower i hans rolle som høyesterettsjustitiarius.
Vinson døde uventet den 8. september 1953 i Washington, D.C. av et hjerteinfarkt og ble erstattet av Earl Warren.
Rama-folket

Rama-folket er et urfolk som lever ved atlanterhavskysten i Nicaragua. Det er usikkert hvor mange av dette folket som fortsatt finnes, men de sees gjerne i sammenheng med miskito- og sumu-folket. Myndighetene hevder at det finnes omkring 75 000 av disse folkene tilsammen.
I dag bor omkring halvparten av befolkningen i byer ved atlanterhavskysten. Regionen fikk i 1987 eget selvstyre, noe som ga regionale myndigheter økt kontroll over naturressursene i området. Konflikter mellom sentrale og regionale interesser har vært betydelig i de senere år. Urbefolkningen har ikke fått etnisk selvbestemmelse.
Terrorangrepene i Mosul 27. april 2008

Bakgrunn

Irakiske og amerikanske styrker gjennomførte i mars 2008 en omfattende militæroperasjon mot al-Qaida i Mosul, den største og viktigste byen i kurdisk Nord-Irak. Ifølge kilder i det amerikanske militæret er Mosul den aller siste byen hvor den ytterliggående islamistiske gruppen står sterkt, og de skal ha regruppert seg her etter å ha blitt jaget fra Bagdad og det vestlige Irak.

Angrepet

Terrorangrepet skjedde som en serie av fire koordinerte angrep mot ulike mål i byen. Det første angrepet skjedde da en bil ble kræsjet med en politibil i sentrum av byen, og ble etterfulgt av en selvmordsbomber som sprengte seg og bilen han satt i, nær et militært sjekkpunkt i Al-Tahreer-området. En tredje selvmordsbomber detonerte og sprengte en tankbil i det vestlige Tal al-Ruman-området av byen. Det fjerde angrepet kom da en bombe gikk av i et parkert kjøretøy i det sørlige Al-Tayran av byen.

Skader

Antallet drepte og sårede varierte noe. BBC meldte om 7 drepte og 20 sårede, mens Al Jazeera meldte om høyere tall: 9 drepte og 31 sårede. De fleste ofrene kom da en politibil ble truffet, seks skal ha bli drept der, inklusive to politimenn. 15 sivile skal ha blitt såret da tankbilen eksploderte.
Hoveri

Hoveri var betegnelsen på en leilendings pliktarbeid på herregården. 
Det var en ytelse i form av arbeidsinnsats, som en festebonde (leilendingen) skulle utføre på eller for det gods hans gård tilhørte. Opprinnelig var det fastlagt hvor mye en bonde måtte yte, men opp gjennom det 17. og 18. århundre ble ytelsene mer vilkårlige. Ordet er kjent fra det danske språket, men brukes i sosiologien for å betegne formelle og uformelle herredømmerelasjoner i jordbrukssamfunnet og det tidligindustrielle samfunnet.
Omfanget av hoveriet hadde aldri vært fastlagt, men godseierne var flittige brukere av disse gratis arbeidsforpliktelsene de kunne pålegge festebøndene å utføre. Ettersom bøndene ikke fikk tid til å passe sin egen jord godt nok, resulterte det i matvaremangel vinterstid. Ifølge C.F Allen, var bonden kuet og manglet mot og lyst til nye foretagender. Antallet av selveiende gårder falt drastisk på midten av 1700-tallet. Det var for besværlig å rive seg løs og prisen var alt for høy; bare for å få lov til å forlate en festegård skulle man betale en avgift som svarte til en bondes årslønn. Denne ordningen var en del av stavnsbåndet som jo nettopp skulle forhindre utvandring fra festegårdene. 
Bonden hadde bare to valg: Enten å overta en fattig festegård på sin godseiers befaling, eller å la seg innkalle som soldat i militæret. Det var stavnsbåndet som sikret godseierne denne autoriteten overfor gårdmennene. Etter stavnsbåndets innføring i 1733 under Christian VI kunne den mannlige delen av bondebefolkningen ikke lenger flytte fra fødegodset uten godseierens tillatelse.
Aldersgrensene var opprinnelig 14–36 år, men ble i 1742 utvidet til 9–40 år og i 1760 til 4–40 år.
Offisielt het det seg at stavnsbåndet ble innført for å gjeninnføre landmilitsen som ellers var avskaffet tre år tidligere. 
Avskaffelsen av militsen innebar at bøndene nå slapp den forhatte militærtjenesten og fikk frihet til å reise hvor de ville og slippe umenneskelig hoveriarbeid under tyranniske godseiere. 
Undertrykkelsen av bøndene og krisen i landbruket medførte nå en flukt fra landsbygda som gjorde at godsene i høy grad mistet arbeidskraft. 
Godseierne krevde derfor landmilitsen innført igjen for å forhindre bøndenes flukt fra det kriserammede landbruket og dermed sikre sig billig arbeidskraft. Landmilitsen ble gjeninnført med det samme og hang som en trussel over bøndenes hoder dersom de nektet gårdovertakelse.
Denne enorme frihetsberøvelsen gjorde det vanskelig å få livet til å henge sammen som bonde.
Samogitisk

Žemaitiske eller samogitiske dialekter tales av rundt 500 000 personer i hovedsak i Vest-Litauen i landskapet som heter Žemaitija. Blant de fleste talere av normert litauisk, det vil si aukštaitisk, regnes žemaitisk som en litauisk dialektgruppe på lik linje med den aukštaitiske dialektgruppen. Likevel er enkelte žemaitiske underdialekter, særlig fra Telšiai fylke, vanskelig forståelige for folk lenger østfra i Litauen.

Navnet Žemaitija, som betyr Lavlandet, ble skrevet som Samogitia på latin. Dette navnet brukes ennå på engelsk, fransk og delvis på tysk. Derfor kan man av og til se betegnelsen samogitisk bli brukt i ulik litteratur om de žemaitiske dialektene.
Kuling

Etymologi

Ordet kommer fra nederlandsk i form av «koeling». Dette stammer i sin tur fra nederlandsk koelen (eldre coelen), kjøle. Urbetydningen er altså kjølig vind. På norsk har ordet sammenheng med verbet «å kule», som betydde «å blåse friskt».
Taoshan

Taoshan (桃山区) er et bydistrikt i det kinesiske byprefekturet Qitaihe i provinsen Heilongjiang. Det har et areal på 74 km² og teller 160 000 innbyggere (2004).
Kognitiv aktiveringsteori for stress

Kognitiv aktiveringsteori for stress (CATS) er en teori om hvordan stress virker i kroppen. CATS viser både hva stress er og hvordan man kan forebygge og redusere helseplager som skyldes vedvarende stress.
CATS, utviklet av professorene Holger Ursin og Hege R. Eriksen, bygger videre på generelle aktiveringsteorier, blant annet fra nevropsykologi.

Forsøk med fallskjermhoppere

Utgangspunktet for teorien ble lagt når Holger Ursin og kollegaer studerte personer som skulle læres seg å hoppe i fallskjerm .  Fallskjermhopperne var svært nervøse og redde foran sitt aller første hopp. Forskerne trodde stressnivået ville falle først når de hadde lært seg å hoppe ordentlig. Men bare etter noen få treningshopp, lenge før de egentlig behersket dette, var fallskjermhopperne helt rolige i forkant av et nytt hopp. Stresshormonet kortisol gikk ned, mens testosteronnivået økte.
Åsvær

Geografi

Åsvær er i nord adskilt fra Lovund og tilgrensende øyer gjennom Nordre Åsværfjorden. I øst danner Søndre Åsværfjorden en grense mot øya Dønna og andre mindre øyer, deriblant Lille Vandve; i sør danner samme fjorden en grense mot øykommunen Herøy.
I nord og øst er holmene høye med avrundete koller, men også med brattere nordvestvendte små berghamre. De sørvestlige øyene er lavere og mer avslipte. Vegetasjonen består i hovedsak av fattig kystlynghei, men noe svært rike og verdifulle forekomster finnes også. På en del av øyene er det større og mindre ferskvannsdammer. 
Den «indre delen» av Åsvær, som bærer navnet «Åsværgården», hadde i lange tider fastboende som drev gårdsbruk og fiske. I dag er det bare «turister» som besøker stedet, og husene brukes som fritidsboliger.
Den «ytre» delen av Åsvær, har gjort øygruppen til et fiskevær. Her var det bygd opp et helt lite samfunn omkring fisket som foregikk ikke langt fra disse øyene. De rike fiskeforekomstene utenfor Åsvær – spesielt skrei – gjorde området svært attraktivt. Her var det i lengre tid fiskemottak, butikk med bolig for butikkeier/væreier, og flere rorbuer som ble utleid til fiskere fra kommunen – hovedsakelig fra øyene Vandve og Havstein – som valgte å bo der ute gjennom sesongen, spesielt vinterfisket. Verdt å nevne er også at Åsvær i lengre tid hadde eget postnummer og post- og vareleveranse med lokalbåt fra Helgelandske. I dag (2011) står fortsatt mye av bygningsmassen der og minner om en svunnen storhetstid, men mye er i dårlig forfatning vedlikeholdsmessig. Rorbuene er imidlertid vedlikeholdt for turistformål av folk som i den senere tid har kjøpt opp rettighetene til dette gamle fiskeværet.
Terrorangrepet i Legutiano 14. mai 2008

Bakgrunn

Separatist- og terrorgruppen ETA har kjempet for selvstendighet for Baskerland fra Spania. Mer enn 820 mennesker er drept på grunn av terrorgruppens angrep mot ulike mål og personer i en periode på ca. 40 år, tre av dem er drept etter at ETA i 2007 avbrøt en selvpålagt våpenhvile. Statsminister Jose Luis Rodriguez Zapatero gjorde kampen mot ETA til en av sine saker i valgkampen, og for selve regjeringen etter parlamentsvalget i Spania i mars 2008. Forrige gang som ETA slo til, var med en bombe mot partikontoret til PSOE i Elgoibar 20. april.

Angrepet

Bomben detonerte nær noen brakker som ble brukt av det spanske politiet.

Skader

Minst en ble drept i angrepet, flere ble meldt skadet og minst to mennesker ble fanget under bygningsruiner etter eksplosjonen.

Ansvar

ETA ble mistenkt for angrepet, da de har vært ansvarlige for tilsvarende angrep tidligere i dette området. Det ble ikke gitt noen form for forhåndsadvarsel før angrepet.
Den lengste reisen

Handling

Vi møter den 18 år gamle studenten April Ryan, som har startet på kunstskole i bydelen Venice i millionbyen Newport. Mysteriet begynner når Aprils drømmer blir mer og mer levende. En dag møter hun den mystiske mannen Cortez. Han forteller henne hvorfor hun har disse drømmene og meningen bak dem. April finner ut at hennes verden ikke er den eneste. Det er i virkeligheten to verdener, Stark og Arkadia, som holder til i parallelle dimensjoner. Det viser seg at April er en Skifter, det vil si at hun kan transportere seg mellom verdene.  I tusener av år har Balansen sørget for likevekt i kosmos, og sikret harmoni mellom tvillingverdenene. Men nå er Balansen mellom disse verdenene truet, og kaos holder på å ødelegge Balansen. Det er opp til April å redde universet fra totalt kaos.

Anmeldelse

Den lengste reisen har jevnt over fått gode anmeldelser av utenlandsk presse. Spillet har en Metascore på 91/100. Nettsiden GameSpot ga spillet karakteren 9,3/10, og trakk frem spillets historie og stemning som de fremste kvalitetene ved spillet.

Portering

Under Gamescom i 2011 avslørte Ragnar Tørnquist at Funcom holder på å utvikle en versjon til iPhone-plattformen.
Ener Petroleum

Ener Petroleum ASA (også kalt 1P) var et norsk oljeselskap grunnlagt i 2005 og overtatt av Dana Petroleum i 2007. Selskapet hadde blant annet eierandeler i Jotunfeltet. Administrerende direktør var Per Gunnar Løge og selskapet hadde kontorer på Lysaker og hadde 15 ansatte høsten 2006.

Historie

Selskapet ble grunnlagt i januar 2005 av Per Gunnar Løge, som noen år tidligere hadde vært med på å starte opp OER Oil. I mars 2006 ble selskapet prekvalifisert som rettighetshaver på norsk sokkel. Selskapets strategi var «å drive oppstrøms petroleumsvirksomhet på norsk kontinentalsokkel og i andre utvalgte modne petroleumsprovinser». I 2006 kjøpte Ener Petroleum 50 prosent av lisens PL 027B som inkluderer 45 prosent av Jotunfeltet. Selger var Shell-selskapet Enterprise Oil. I desember 2006 la det britiske selskapet Dana Petroleum inn et bud på alle aksjene i Ener. I juni 2007 inngikk styret og aksjonærene i Ener en avtale med Dana Petroleum om emisjon og kjøp av nesten samtlige aksjer for 220 kroner per aksje.
Heftyes rute

Heftyes rute er normalveien for klatring av Store Skagastølstind i Hurrungane i Jotunheimen. Heftyes rute er oppkalt etter Johannes Heftye som klatret ruten første gang 14. august 1880 sammen med Jens Jensson Klingenberg og Peder Melheim. Første vinterbestigning var i april 1960 av Arne Randers Heen, Bjarne Ugevik og Oskar Mork.
Heftyes rute starter ved Hjørnet, en markert hylleformasjon ca. 2340 moh. Ruten traverserer via Galleriene frem til Heftyes renne, en ca. 10 meter lang kamin som fører opp i slakere terreng mot toppvarden. Det vanskeligste punktet på Heftyes rute er passasjen inn i denne kaminen og har vanskelighetsgrad 4.
Ved retur kan Heftyes renne passeres med rappell, før Galleriene traverseres tilbake. Et mer brukt alternativ er en 40 meter lang og bratt rappell rett ned Sydvestveien til Hjørnet.
Xenicotelopsis

Levevis

Disse billene har larver som lever i død ved av løvtrær, ofte like under barken.

Utbredelse

Arten er utbredt i Sørøst-Asia (Vietnam, Thailand).
Michael Hamburger

Liv og verk

Michael Hamburger ble født i Berlin i en jødisk familie som forlot Tyskland i 1933 og bosatte seg i London. Han fikk sin utdannelse ved Westminster School og senere på Christ Church ved Universitet i Oxford. Han tjenestegjorde i den britiske hæren fra 1943 til 1947 i Italia og Østerrike. Etter at han hadde fullført sin akademiske grad var han skrivende for en tid. Han tok en stilling ved University College London i 1951 og deretter ved Universitet i Reading i 1955. Deretter fulgte ytterligere akademiske posisjoner i både Storbritannia og i USA.
Hamburger utga oversettelser av flere betydningsfulle tyskspråklige forfattere, særlig poeter. Hans arbeid ble anerkjent med flere priser, blant annet Aristeion-prisen i 1990. I 1992 ble han utnevnt til offiser (OBE) av Order of the British Empire.
Hamburger bodde i Middleton i Suffolk.
Han opptrer selv som en figur i W.G. Sebalds litterære reisebok Die Ringe des Saturn. Eine englische Wallfahrt, 1995, utgitt på norsk som Saturns ringer: En engelsk valfart, 2002.
Representative verker omfatter The Truth of Poetry (1968), et betydelig verk innenfor litteraturteori. Hans samlede dikt, Collected Poems, 1941–1994 (1995) var utvalgt fra rundt tyve diktutgivelser. Hamburger selv kommenterte ulykkelig den uvane anmeldere hadde i å hilse utgivelsen av hans dikt med den rituelle frasen «Michael Hamburger, bedre kjent som en oversetter...». Kanskje ironisk var hans egen poesi bedre kjent i sine tyske oversettelser av den østerrikske poeten og oversetteren Peter Waterhouse. Han kommenterte ofte det litterære liv: første utgave av hans selvbiografi kom ut under tittelen A Mug's Game, hvilket var et sitat fra T. S. Eliot, en poet som Hamburger beundret, og til hans 60-årsdags biblio-symposium bidro han med et eponymisk dikt på fire strofer som forteller sin egen historie.
Hamburger ble beæret med den tyske oversettelsesprisen Johann-Heinrich-Voß-Preis für Übersetzung i 1964 og med den tyske Petrarca-Preis i 1992. Han døde 7. juni 2007 i sitt hjem i Suffolk.
Cron

Cron er et programvareverktøy og en tidsbasert jobbplanlegger i Unix-liknende operativsystemer. Administratorer bruker cron til å skedulere jobber (kommandoer eller skallskript) til å kjøre periodisk ved fastsatte tider, datoer eller intervaller. Det automatiserer vanligvis vedlikeholdet; gjennom sin generelle natur er det nyttig for slike ting som å koble til internett og nedlaste e-post ved fastsatte intervaller..
It Does Not Pay to Be Hip

«Det ække lett å værra kuul» med Øystein Sunde

Øystein Sunde ga ut en norsk coverversjon med tittelen «Det ække lett å værra kuul» den 27. september 1976 på Sundes musikkalbum På sangens vinger. Sangen har også blitt utgitt på samlealbumene Øystein Sunde i boks (1985), Øystein Sundes 40 beste (1991) og Sundes verden – 52 av de aller beste (2006)
Sunde skrev selv den norske teksten som nærmest er direkte oversatt. Spesielt sjargongen på Club 7 blir parodiert i Sundes coverversjon. Sunde synger og komper seg selv på sin akustiske gitar (stålstrenger). Den norske teksten er gjengitt på omslaget av På sangens vinger. Både noter og tekst ble publisert i notaboka Kjekkere å ha–2 i 1992.
André-Frank Zambo Anguissa

Landslaget

Han ble tatt ut i Kameruns tropp til FIFA Confederations Cup 2017 i Russland.
22. juni 2017 scoret han sitt første landslagsmål for Kamerun mot Australia.
Sudamericano Femenino

Det Søramerikanske mesterskap for kvinner, Sudamericano Femenino, er hovedturneringen for landslag for kvinner i fotball blant medlemmene av CONMEBOL. I tillegg til å være et mesterskap som avgjør hvilket landslag som er best i fotball, fungerer Sudamericano Feminino som en kvalifisering til VM. Derfor er mesterskapet plassert omtrent hvert fjerde år og enten samme år som eller året før VM.
I de første to turneringene ble bare vinneren kvalifisert til VM, mens i det tredje mesterskapet, i 1998, gikk vinneren til VM og nummer to til kvalifisering mot et lag fra CONCACAF. I 1998 var det Mexico. Fra og med det fjerde mesterskapet var de to beste lagene sikret plass i VM. I samtlige turneringer hittil har det vært Argentina og Brasil.
Det røde rektangelet

Det røde rektangelet (katalogisert HD 44179) er en protoplanetarisk tåke som ligger rundt 2 300 lysår unna jorden i stjernebildet Enhjørningen.
Det røde rektangelet ble oppdaget på begynnelsen av 1970-tallet da astronomer lette etter kilder for en stjern infrarød stråling. Videre studier viste den rektangulære formen, og i 1973 fikk objektet navnet Det røde rektangelet av astronomene Martin Cohen og Mike Merrill.
Stjernen som ligger i midten av Det røde rektangelet startet livet som en sollik stjerne, men er nå nær slutten av livet sitt og kaster fra seg de ytre lagene av gass. Disse lagene er synlige som Det røde triangelet, og de vil om noen tusen år bli en planetarisk tåke etter som stjernen i midten blir mindre og varmere og bader gassen i kraftig ultrafiolett stråling som får gassen til å fluorescere. Stjernen begynte prosessen med å kaste de ytre lagene for ca. 14 000 år siden.
Et Hubble-bilde tatt i 1999 viste at tåken var mer formet som en X enn et rektangel.
Banjul

Historie

Byen ble grunnlagt av britene i 1816 som handelsstasjon og utgangspunkt for å nedkjempe slavehandelen. De gav byen navnet Bathurst etter Henry Bathurst, som var britisk minister for koloniene. Navnet ble endret til Banjul i 1973.

Kommunikasjon

Banjul er landets eneste havneby. Sammen med peanøttprodukter, som er Gambias viktigste eksportvare, blir også andre varer som bivoks, palmeolje, palmetrevirke og dyreskinn fraktet ut fra byen. Banjul har også en internasjonal flyplass.

Monumenter

Arch 22, Tjuetobuen, er porten til Banjul og ble bygd til minne om militærkuppet 22. juli 1994. Den buede porten er 35 meter høy og står midt på en åpen plass som også er en del av monumentet.
Siyang

Siyang (kinesisk: 泗阳县; pinyin: Sìyáng Xiàn) er et fylke i byprefekturet Suqian i provinsen Jiangsu i Folkerepublikken Kina.
I 1999 var folketallet på 1 144 358.